เร่งส่งสนช.ผ่านกฎหมายภาษีมะกันแฟตก้า
ครม.ไฟเขียวร่างความตกลงแฟตก้า เร่งส่ง สนช.อนุมัติก่อน สิ้นปี
19 พ.ย. 2557

ครม.ไฟเขียวร่างความตกลงแฟตก้า เร่งส่ง สนช.อนุมัติก่อน สิ้นปี 
ร.อ.นพ.ยงยุทธ มัยลาภ โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) ซึ่งมี พล.อ.ประยุทธ์ จันทร์โอชา นายกรัฐมนตรี เป็นประธาน ได้เห็นชอบร่างความตกลงเพื่อความ ร่วมมือด้านภาษีอากรระหว่างประเทศและการปฏิบัติตามกฎหมายของสหรัฐ (แฟตก้า) โดยให้นำร่างดังกล่าวเสนอสภานิติบัญญัติแห่งชาติ (สนช.) เพื่อพิจารณาให้ความเห็นชอบตามนัยมาตรา 23 วรรคสอง ของรัฐธรรมนูญแห่งราชอาณาจักรไทย (ฉบับชั่วคราว) พ.ศ. 2557 และประกาศใช้ก่อนสิ้นปีนี้
ทั้งนี้ ร่างกฎหมายแฟตก้าได้กำหนดให้สถาบันการเงินที่รับฝากเงินในประเทศต่างๆ ต้องรายงานข้อมูลทางบัญชี ธุรกรรมทางการเงินและการลงทุนของ “ลูกค้าที่มีสัญชาติอเมริกัน” ต่อกรมสรรพากรของสหรัฐ ซึ่งหากไม่ดำเนินการตามจะมีบทลงโทษเป็นการหักภาษี ณ ที่จ่ายในอัตรา 30% จากรายได้ของสถาบันการเงินนั้นๆ ที่เกิดขึ้นในสหรัฐ 
ร.อ.นพ.ยงยุทธ กล่าวว่า จากการเจรจาเมื่อเดือน มิ.ย. 2557 ที่ผ่านมา สหรัฐได้ประกาศให้ไทยเป็นประเทศที่ได้เจรจาจัดทำร่างความตกลงเรียบร้อยแล้ว แต่เป็นการเจรจาที่ยังไม่ได้มีการลงนาม โดยให้สถาบันการเงินไทยได้รับสิทธิได้รับยกเว้นการหักภาษี ณ ที่จ่ายอัตรา 30% จนถึงสิ้นปี 2557 ดังนั้นจึงจำเป็นต้องนำข้อตกลงเข้า สนช. และดำเนินการลงนามก่อนสิ้นปีนี้
อย่างไรก็ตาม มีข้อยกเว้นหรือผ่อนผันประเภทของสถาบันการเงินที่ไม่ต้องรายงานข้อมูลธุรกรรมเอาไว้ เช่น หน่วยงานราชการ ธนาคารแห่งประเทศไทย กองทุนเพื่อการเกษียณอายุประเภทต่างๆ สถาบันการเงินที่มีลูกค้าต่างชาติน้อยมาก สหกรณ์ สถาบันการเงินขนาดเล็ก บัญชีเงินฝากที่มีวัตถุประสงค์เฉพาะ และบัญชีที่ได้รับยกเว้นภาษีตามกฎหมายไทย